“Die regering moet ernstig besin of daar nie ’n nasionale noodtoestand verklaar moet word nie. Alle Suid-Afrikaners word geraak.
“Ons sal dit slegs kan stopsit as daar in ’n mate inbreuk gemaak word op basiese regte, soos vryheid van beweging.”
Richter se dogter, me. Gabi Burgmer, het gister tydens ’n toerismeveiligheidsvergadering by die Sterkfonteingrot gesê mense bel van oor die hele wêreld om hul medelye te betuig.
Volgens Burgmer, wat die hotel by die Heia Safari Ranch bestuur, het hulle ná die moord op haar pa reeds ’n kansellasie van ’n baie groot internasionale groep ontvang.
“Ek het ’n e-pos oor die kansellasie aan al die toerisme-owerhede gestuur, maar niemand tel die foon op om te sê ‘ek is jammer’ nie,” het sy ontsteld gesê.
Verskeie inwoners van die Wieg van die Mensdom – ’n wêrelderfenisgebied – het op die vergadering gesê hulle is moedeloos oor die vlaag rooftogte en moorde wat maand ná maand in die gebied gepleeg word.